मि० अब्दुल करीम एम.ए. ;एल.एल बी साहब होरें एह डिग्रियां अलीगढ़ यूनिबर्सिटी थमां प्राप्त कीतिया हियां। उनें मतियां सारियां किताबां पढो दियां हियां ते उनेंगी डार्विन दा विकासवाद सुंह-जवानी चेता हा। दुनियां दा नक्शा उन्दी अक्खीं अग्गे हा ते उनेगीं पता हा जे जर्मनी दी लड़ाई च केड़ा 2 देस हिटलर ने जोड़ेया हा। उसने अरस्तू ते अफलातून दे ग्रन्थ पढ़े दे हे। उसी पता हा जे ऐटम च किन्नी शक्ति ऐ। बड्डियां 2 कनूनी समस्या ओ समझदा हा। ते बलैतै दे प्रसिद्ध लेखक शेक्सपियर दे सारे ड्रामैं उन्नें पढ़े दे हे। उसने चन्नै दो चननी च ताजमहल दिक्खे दा हा। लाल किले दे हर कमरे च ओ फिरे दा हा ते कुतब मीनारा दियां सारियां पौड़ियां ओ गिनी बैठा दा हा। उन्नें अजन्ता दियें गुफायें च परानी फनकारी ते चित्तरकारी विस्तार पूर्वक दिक्खी दी ही। उसी पता जे अवन्ती पुर की पे दा ऐ। पटन केड़े राज्जे दी राजधानी हा, तां गै ओ महल्ले दे सारे लोक्कें गी घृणा ते तिरस्कार दी दृष्टि कन्नें दिखदा हा ओ नूर्ख न, ना समझ ते उनें गी दुनिया दी कोई बी खबर नईं ही। ओ कुसै कन्नें नईं हा बोलदा। केवल कुसै दी सलामा दा जवाब सिर हलाइऐ गै दिन्दा हा।